b'\n_START_ARTICLE_\nTranskranialna magnetna stimulacija\n_START_PARAGRAPH_\nTranskranialna magnetna stimulacija (TMS) je elektrofiziolo\xc5\xa1ka metoda, s katero lahko posegamo v delovanje mo\xc5\xbeganov. V zadnjem \xc4\x8dasu se vse bolj uveljavlja v nevroznanosti, saj je relativno neinvazivna in nemote\xc4\x8da za preiskovance. TMS je v svetu \xc5\xbee uradno odobrena za zdravljenje rezistentne depresivne motnje, preu\xc4\x8duje pa se tudi njeno u\xc4\x8dinkovitost pri drugih mo\xc5\xbeganskih boleznih. Glede na izbrane lastnosti stimuliranja lahko s TMS motimo delovanje mo\xc5\xbeganskih podro\xc4\x8dij in tako preu\xc4\x8dujemo, kako take umetne lezije vplivajo na delovanje mo\xc5\xbeganov. Delovanje mo\xc5\xbeganov lahko tudi spodbujamo, kar izkori\xc5\xa1\xc4\x8damo tako v raziskovalne namene, kot za terapijo nekaterih mo\xc5\xbeganskih bolezni.\n_START_SECTION_\nUporaba v medicini\n_START_PARAGRAPH_\nV medicini se transkranialna magnetna stimulacija uporablja v terapevtske in diagnosti\xc4\x8dne namene.\n_START_SECTION_\nDiagnostika\n_START_PARAGRAPH_\nTMS omogo\xc4\x8da merjenje aktivnosti in funkcije mo\xc5\xbeganskih tokov. Najpogosteje se uporablja pri meritvah povezav med primarno motori\xc4\x8dno skorjo in mi\xc5\xa1ico za oceno okvare, ki jo povzro\xc4\x8dijo mo\xc5\xbeganska kap, multipla skleroza, amiotrofi\xc4\x8dna lateralna skleroza, motnje gibanja, bolezni motori\xc4\x8dnega nevrona, po\xc5\xa1kodbe ter ostale motnje, ki prizadenejo mo\xc5\xbeganske \xc5\xbeivce ter hrbtenja\xc4\x8do.\n_START_SECTION_\nZdravljenje\n_START_PARAGRAPH_\nS pomo\xc4\x8djo TMS zdravijo depresivne motnje, pri katerih se je standardno zdravljenje izkazalo za neu\xc4\x8dinkovito. Pri tem se uporablja HF-rTMS (visokofrekven\xc4\x8dna repetitivna TMS) leve dorzolateralne prefrontalne skorje._NEWLINE_V primeru neu\xc4\x8dinkovitega zdravljenja nevropatske bole\xc4\x8dine se prav tako uporablja HF-rTMS mo\xc5\xbeganskega podro\xc4\x8dja, ki je odgovorno za prizadeti del telesa. Predvideva se, da naj bi bila HF-rTMS leve dorzolateralne prefrontalne skorje u\xc4\x8dinkovita tudi pri zdravljenju negativnih simptomov shizofrenije, pri izgubi funkcij zaradi mo\xc5\xbeganske kapi pa LF-rTMS ustreznih mo\xc5\xbeganskih regij._NEWLINE_V primeru zdravljenja mo\xc5\xbeganske smrti, kome in drugih trajnih vegetativnih stanj TMS ni u\xc4\x8dinkovita.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nTveganje za pojav ne\xc5\xbeelenih u\xc4\x8dinkov je ve\xc4\x8dje pri terapevtski uporabi, kjer nara\xc5\xa1\xc4\x8da sorazmerno z vi\xc5\xa1anjem frekvence.\n_START_SECTION_\nPostopek in delovanje\n_START_PARAGRAPH_\nTipi\xc4\x8den postopek TMS traja 30 do 60 minut. Generator magnetnega polja je polo\xc5\xbeen na \xc4\x8delo blizu obmo\xc4\x8dja mo\xc5\xbeganov, za katere mislimo, da so klju\xc4\x8dna v upravljanju razpolo\xc5\xbeenja. Generatorjevo tuljavo vzbujamo z izmeni\xc4\x8dnim tokom, ki povzro\xc4\x8di elektromagnetno polje. Temu pojavu pravimo elektromagnetna indukcija. Z vzbujanjem te tuljave povzro\xc4\x8dimo elektromagnetne pulze, ki prehajajo preko lobanje v obmo\xc4\x8dje mo\xc5\xbeganov in ustvarjajo \xc5\xa1ibke elektri\xc4\x8dne tokove. Ti tokovi stimulirajo \xc5\xbeiv\xc4\x8dne celice v ciljni regiji mo\xc5\xbeganov. Z modulacijo toka skozi generatorjevo tuljavo lahko vplivamo na dol\xc5\xbeino dosega pulzov ter vrsto pulza (visoko- ali nizkofrekven\xc4\x8dne). Tako imamo izbiro, na kateri deli mo\xc5\xbeganov in kako bodo te pulzi vplivali. S tem motimo ali spodbujamo delovanje dolo\xc4\x8denih mo\xc5\xbeganskih podro\xc4\x8dij. Pulz v mo\xc5\xbeganih lahko dose\xc5\xbee do najve\xc4\x8d 5 cm globine, z globoko TMS pa do 6 cm in s tem vpliva na globlje plasti motori\xc4\x8dnega korteksa (na primer kontrola giba noge).\n_START_SECTION_\nMehanizem delovanja\n_START_PARAGRAPH_\nTok skozi \xc5\xbeico ustvarja magnetno polje okrog nje. TMS dose\xc5\xbeemo s pomo\xc4\x8djo hitrega praznjenja toka iz kondenzatorja v tuljavo. Tako nastanejo impulzna magnetna polja, velika 1-10 mT. S tar\xc4\x8dnim delovanjem magnetnega polja na dolo\xc4\x8deno obmo\xc4\x8dje mo\xc5\xbeganov lahko impulz bodisi depolarizira ali hiperpolarizira nevrone v mo\xc5\xbeganih._NEWLINE_Mnenja so deljena, vendar velja, da je pri depresivnih posameznikih zni\xc5\xbeana mo\xc5\xbeganska aktivnost v frontalnih predelih mo\xc5\xbeganov in da TMS deluje s spodbujanjem te aktivnosti preko oddajanje visokofrekven\xc4\x8dnih impulzov. Oddajanje nizkofrekven\xc4\x8dnih elektromagnetnih impulzov na drugi strani zni\xc5\xbeuje mo\xc5\xbegansko aktivnost in tako predstavlja obete za motnje, vezane na preveliko aktivnost mo\xc5\xbeganov (shizofreniki, ki sli\xc5\xa1ijo imaginarne glasove, posttravmatska stresna motnja).\n_START_SECTION_\nZgodovina\n_START_PARAGRAPH_\nZnanost se je z elektri\xc4\x8dno stimulacijo \xc5\xbeivcev in mi\xc5\xa1ic za\xc4\x8dela ukvarjati \xc5\xbee okoli leta 1790, ko sta Galvani in Volta s svojimi bio-elektri\xc4\x8dnimi poskusi ugotovila, da so \xc5\xbeivci prevodniki, ki prevajajo informacije po \xc5\xbeiv\xc4\x8dnem sistemu. Leta 1831 je Michael Faraday med poskusom stimulacije \xc5\xbeivcev in mo\xc5\xbeganov odkril prva na\xc4\x8dela indukcije elektromagnetnega polja. Leta 1980 sta Merton in Morton izvedla TMS, pri kateri sta skozi lasi\xc5\xa1\xc4\x8de aplicirala enosmerni elektri\xc4\x8dni tok. Faradayjevi napredki so vodili do prve uspe\xc5\xa1ne \xc5\xa1tudije o transkranialni magnetni stimulaciji, ki so jo leta 1985 predstavili Anthony Barker in njegovi kolegi v eni izmed angle\xc5\xa1kih bolni\xc5\xa1nic. Prikazali so prevajanje \xc5\xbeiv\xc4\x8dnih signalov od motori\xc4\x8dne skorje do hrbtenja\xc4\x8de ter posledi\xc4\x8dno kontrakcijo mi\xc5\xa1ic v roki. Ta \xc5\xa1tudija je zaradi uporabe elektromagnetnega polja bistveno zmanj\xc5\xa1ala ob\xc4\x8dutek neugodja zaradi samega postopka, hkrati pa omogo\xc4\x8dila odkrivanje povezav med motori\xc4\x8dno skorjo in ostalimi deli \xc5\xbeiv\xc4\x8dnega sistema._NEWLINE_Leta 1997 je TMS odobrila organizacija Health Canada, v letu 2002 pa je bila uradno priznana kot metoda za zdravljenje depresije, neodzivne na standardno terapijo.'